Thomas Jensen (S), 2012-05-22:
Der er ingen tvivl om, at Liberal Alliance er et parti, der ligger langt ude til højre, og der er bestemt ingen tvivl om, at Liberal Alliance er et særdeles højreorienteret parti, når det kommer til den økonomiske politik.
Derfor mener Liberal Alliance, at stort set alle skatter bør afskaffes, og derfor kommer det heller ikke som nogen overraskelse, at partiet nu vil afskaffe boafgiften, fordi den – som det fremgår af forslaget – er udtryk for, og jeg citerer: »et uretfærdigt, umoralsk og demotiverende skattesystem.«
Det må jo siges at være noget af et statement.
Som socialdemokrat mener jeg, at det kun er rimeligt og retfærdigt, at man betaler en afgift af en formueerhvervelse, som man ikke selv har bidraget til skabelsen af.
Jeg mener, at det kun er rimeligt og moralsk forsvarligt, at en person, som ikke har arbejdet for at skabe en formue, bliver beskattet af formueerhvervelsen, og at det er meget motiverende for jobsøgningen og den enkeltes ekstra indsats på arbejdsmarkedet, at den enkelte selv kan bidrage til akkumuleringen af sin egen formue frem for at få en stor formue stillet til rådighed uden afgiftsbetaling.
Hvordan er lovgivningen så i dag?
Jeg mener, det er vigtigt at fastslå, at en ægtefælle eller registreret partner kan overtage et bo uden at betale nogen form for afgift, at en almennyttig institution, der arver en formue, heller ikke skal betale nogen form for afgift, at nære slægtninge har et grundfradrag på 264.100 kr., hvor beløb over denne grænse beskattes med 15 pct., og at de mere fjerne slægtninge og alle andre, der arver en formue, skal betale 15 pct. af beløbet ud over 264.100 kr. og derudover 25 pct. af hele arven, efter de 15 pct. i afgift er trukket fra – det vil sige, at beløb over 264.100 kr. beskattes med 36,25 pct. Dette beskatningsniveau er væsentlig lavere end beskatningen af arbejde og et retfærdigt redskab, når man gerne vil sikre en rimelig fordeling af samfundets formuer.
Der er problemer med det her forslag, som der er med stort set alle Liberal Alliances beslutningsforslag på skatteområdet.
Forslaget vil nemlig slå et hul i samfundets fælles kasse på flere milliarder kroner.
Som en snuptagsnedskæring mener Liberal Alliance, at der skal gennemføres besparelser for 2,7 mia. kr. på de investeringer, samfundet foretager i folk, der er arbejdsløse.
Det er nemlig aktiveringsindsatsen, som Liberal Alliance mener skal skæres sønder og sammen.
Regeringen er allerede i fuld gang med at rette op på 10 års højreorienteret misrøgt af aktiveringsindsatsen i Danmark.
Der skal nemlig gennemføres mange ændringer og forbedringer af det, vi tilbyder folk, der står uden arbejde.
Jeg stiller mig stærkt tvivlende over for, at det vil gavne de folk, der er så uheldige at være arbejdsløse, at Liberal Alliance vil barbere 2,7 mia. kr. af deres muligheder for opkvalificering, mens de er uden arbejde, og det undrer mig, at Liberal Alliance, som med lovforslag nr. L 69, L 70, L 76 og L 92 har støttet dele af lovgivningen på beskæftigelses- og aktiveringsområdet, så mener sig i stand til at finde besparelser for 2,7 mia. kr. ud over disse lovforslag. Ud fra en samlet vurdering kan Socialdemokraterne ikke støtte forslaget.